খালেদা জিয়া বিদেশে যেতে পারবেন কি না, আইন মন্ত্রণালয়ের সিদ্ধান্ত কাল
বিএনপি চেয়ারপারসন খালেদা জিয়াকে চিকিৎসার জন্য বিদেশে যেতে দেওয়া হবে কি না, সে বিষয়ে আগামীকাল মঙ্গলবার সিদ্ধান্ত দিতে পারে আইন মন্ত্রণালয়।
আজ সোমবার সচিবালয়ে নিজ দপ্তরে সাংবাদিকদের সঙ্গে আলাপকালে আইনমন্ত্রী আনিসুল হক এ কথা জানান।
তিনি বলেন, 'খালেদা জিয়ার কারাদণ্ড স্থগিতের মেয়াদ বাড়ানো এবং বিদেশে যাওয়ার অনুমতি চেয়ে আবেদনের সিদ্ধান্ত জানতে আগামীকাল মঙ্গলবার পর্যন্ত অপেক্ষা করতে হবে।'
খালেদা জিয়ার স্থায়ী মুক্তি এবং চিকিৎসার জন্য তাকে বিদেশে যাওয়ার অনুমতি চেয়ে আবেদন করেছে তার পরিবার।
এ বিষয়ে জানতে চাইলে আইনমন্ত্রী বলেন, 'ফাইলটি গতকাল আমার কাছে এসেছে। আমাকে এটি দেখতে হবে, পড়তে হবে। তবে খুব শিগগিরই আবেদনের নিষ্পত্তি করা হবে।'
'আগামীকাল মঙ্গলবারের মধ্যে এটা হয়ে যাবে ইনশাআল্লাহ,' বলেন তিনি।
তিনি আরও বলেন, 'অনেকবার আমি আইনের ব্যাখ্যা দিয়েছি। ফৌজদারি কার্যবিধির ৪০১ ধারা অনুযায়ী যে শর্তে তাকে মুক্তি দেওয়া হয়েছে তা ছাড়া আইনত আমাদের আর কিছু করার নেই।'
'যদিও একই আবেদন আবারও করা হয়েছে। খালেদা জিয়া বিদেশে যেতে পারবেন না এবং ঢাকায় চিকিৎসা নেবেন—এ দুই শর্তে তিনি মুক্তি পেয়েছেন,' বলেন আইনমন্ত্রী।
মন্ত্রী আনিসুল হক আরও বলেন, 'চলাফেরায় তার কোনো অনুমতি নিতে হয় না। তার মুক্তির মেয়াদ বাড়ানোর আইনি অধিকার রয়েছে। কিন্তু আইনগতভাবে অন্য কিছু করার সুযোগ নেই।'
জিয়া অরফানেজ ট্রাস্ট দুর্নীতি মামলায় ঢাকার বিশেষ আদালত খালেদা জিয়াকে পাঁচ বছরের কারাদণ্ড দেন।
২০১৭ সালের ৮ ফেব্রুয়ারি তাকে কারাগারে পাঠানো হয়। মামলায় তার আপিল খারিজ করে পরের বছর ৩০ অক্টোবর হাইকোর্ট তার সাজা বাড়িয়ে ১০ বছর করে।
সরকার ছয় মাসের জন্য কারাদণ্ড স্থগিত করার পর ২০২০ সালের ২৫ মার্চ খালেদা জিয়াকে কারাগার থেকে মুক্তি দেওয়া হয়। এর পর আট দফায় তার মুক্তি বাড়ানো হয় এবং বর্তমানে তিনি গুলশানের বাসায় থেকে চিকিৎসা নিচ্ছেন।

বিএনপি চেয়ারপারসন খালেদা জিয়াকে চিকিৎসার জন্য বিদেশে যেতে দেওয়া হবে কি না, সে বিষয়ে আগামীকাল মঙ্গলবার সিদ্ধান্ত দিতে পারে আইন মন্ত্রণালয়।